Venäläislehdelle asiasta kertovat lehden lukijat.

Transas Navigatorin tilat sijaitsevat Vasilinsaarella Pietarissa. Kyse on Wärtsilän tytäryhtiöstä. Kuvituskuvat. EPA/AOP, WÄRTSILÄ

Wärtsilän tytäryhtiö Transas Navigatorin tiloihin Pietarissa on tehty ratsia aamulla 14. lokakuuta. Ratsian on venäläislehti Fontankan mukaan tehnyt Venäjän turvallisuuspalvelu FSB.

Kyseessä on Pietarissa toimiva Transas Navigator -yritys, joka on suomalaisen Wärtsilän tytäryhtiö.

Fontankan lukijoiden mukaan ketään ei päästetty rakennuksesta ulos.

–Työntekijät ajettiin yhteen huoneeseen, lukijat kertovat lehdelle.

Wärtsilän viestintäjohtaja Atte Palomäki vahvistaa Iltalehdelle, että Pietarissa olevissa toimitiloissa on ollut venäläistä viranomaistoimintaa.

– Neljän jälkeen sain tiedon, että siellä on tilanne ohi. Porukat pääsevät normaalisti lähtemään kotiin. Viranomaiset saivat pääsyn niihin tietoihin, joita olivat sieltä hakemassa, ilman sen suurempaa dramatiikkaa.

Wärtsilän tiedon mukaan viranomaiset eivät ole vaatineet laitteita tai muuta tavaraa takavarikoitavaksi.

”Siellä on haettu informaatiota”

Fontankan silminnäkijälähteiden mukaan viranomaisten toiminta näytti ”naamioshow’lta”. Palomäki kertoo lukeneensa suojautumistasosta lehdistä.

Tällä hetkellä Transas Navigatorin henkilöstö saa poistua tiloista. Operaation syistä ei ole toistaiseksi tietoa. Venäjän mielenkiinto ei Wärtsilän mukaan vaikuta kohdistuvan nimenomaan yhtiöön.

– On vähän ennenaikaista ottaa siihen kantaa. Meidän ymmärryksemme mukaan se ei liity suoranaisesti Wärtsilään eikä Transas Navigatoriin. Siellä on haettu informaatiota, joka liittyy johonkin kolmanteen osapuoleen, Palomäki kertoo.

– Oletan, että he halusivat tällaisella venäläistyyppisellä operaatiolla vain varmistaa sen, että kaikki laitteet ja ihmiset pysyvät talossa ja he voivat tehdä oman työnsä ilman, että mikään vaarantuu.

Asiasta kertoi Suomessa ensimmäisenä Ilta-Sanomat.